Iswi-nsen yella-d ɣef sin n yiḥricen; - Deg tazwara, deg uɣarbaz alemmas, ilaq ad sseqdacen yiwen n umawal yezdin akk timnaḍin; - Tis snat, deg tesnawit, ilaq ad seqdacen yiwet n tutlayt tamslagent. Maca, ur wwiḍen ara ɣer yiswan-nsen, ufan uguren deg wayen yerzan tasuddest tasensegmit d wuguren n yiselmaden, ladɣa deg wayen yeɛnan tasuddest2. Ma nuɣal ɣer wayen yerzan tasensegmit, ad naf; - Ulac ahil yezdin la agbur ulmis, ni adlisfus i yinelmaden d udlis n uwehhi i yiselmaden3. Ayen yeɛnan asemres n tira yettili-d s kraḍ n yigemmayen (tifinaɣ, talatinit d taɛrabt). Annect-a yegla-d s waṭas n wuguren i selmaden d yinelmaden; imi warǧin tettwaselmed s kraḍ n yigemmayen. Aselmed n tutlayt tayemmat yuwwi-d ad ili seg temẓi, mačči armi yeɣra tutlayin tiberraniyin s wamek ara yefhem neɣ ara yuɣal ad iɣer tutlayt-is tanaṣlit. Akken i d-yura deg uneqqis n l’Unesco: «S tmuɣli n tsensegmit, tettaǧǧa anelmad ad yelmed s temɣawla d tefses ugar ma yelmed s tutlayin-nniḍen ur yessin ara»4